
I PRIEDAS

PREPARATO CHARAKTERISTIKŲ SANTRAUKA



1. 	VAISTINIO PREPARATO PAVADINIMAS

SINEMET CR 50/200 mg modifikuoto atpalaidavimo tabletės


2. 	KOKYBINĖ IR KIEKYBINĖ SUDĖTIS

Vienoje modifikuoto atpalaidavimo tabletėje yra 50 mg karbidopos (karbidopos hidrato pavidalu) ir 200 mg levodopos.

Visos pagalbinės medžiagos išvardytos 6.1 skyriuje.


3. 	FARMACINĖ FORMA

Modifikuoto atpalaidavimo tabletė

Švelniai violetinio atspalvio, smulkiai taškuota, ovali tabletė, kurios viena pusė yra lygi, o kitoje išraižyta “521”. 


4. 	KLINIKINĖ INFORMACIJA

4.1 	Terapinės indikacijos

Parkinsono ligos ir sindromo gydymas.

4.2 	Dozavimas ir vartojimo metodas

Dozavimas
SINEMET CR modifikuoto atpalaidavimo tabletėse karbidopos ir levodopos santykis yra 1:4 (50 mg karbidopos ir 200 mg levodopos). SINEMET CR paros dozė turi būti parenkama rūpestingai titruojant. Reguliuojant dozę, pacientus reikia atidžiai stebėti, ypatingą dėmesį kreipiant į stipresnį pykinimą ar nenormalius nevalingus judesius, pavyzdžiui, diskinezijas, chorėją ir distoniją. 

Galima skirti tik visą SINEMET CR modifikuoto atpalaidavimo tabletę. Tam, kad būtų išlaikytos vaistinio preparato modifikuoto atpalaidavimo ypatybės, šių modifikuoto atpalaidavimo tablečių nerekomenduojama smulkinti ir kramtyti. 

Gydant SINEMET CR, kartu gali būti vartojami ir kiti, išskyrus vien tik levodopą standartiniai antiparkinsoniniai vaistiniai preparatai, jei reikia, atitinkamai koreguojant jų dozes. 

Kadangi karbidopa apsaugo nuo piridoksino sukelto priešingo poveikio levodopai, SINEMET CR gali būti skiriamas pacientams, papildomai gaunantiems piridoksiną (vitaminą B6). 

Pradinė dozė
Pacientams, anksčiau negydytiems levodopa
Kai tinka, gydymą levodopa galima pradėti SINEMET CR. Pradinė rekomenduojama dozė yra 1 SINEMET CR modifikuoto atpalaidavimo tabletė du arba tris kartus per parą. Pradinė dozė neturėtų viršyti 600 mg levodopos per parą arba vaistinį preparatą skirti ne dažniau kaip kas 6 valandas.
Pacientams, gydomiems įprastais levodopos ir dekarboksilazės inhibitoriaus deriniais
SINEMET CR reikėtų skirti tiek, kad paros dozėje būtų vidutiniškai 10% daugiau levodopos, nors, atsižvelgiant į klinikinį poveikį, dozę gali tekti padidinti net iki 30% daugiau paros levodopos (žr. “Dozavimas ir vartojimo metodas. Titravimas”). Šviesiu paros metu SINEMET CR reikia vartoti kas 4-8 valandas.
Žemiau pateiktoje lentelėje parodyta, kaip nuo įprasto gydymo levodopos ir dekarboksilazės inhibitoriaus deriniais galima pereiti prie gydymo SINEMET CR.

Pradinio perėjimo nuo gydymo levodopa ir dekarboksilazės inhibitoriumi 
prie gydymo SINEMET CR taisyklės

	LEVODOPA/DEKARBOKSILAZĖS INHIBITORIUS
	SINEMET CR

	Bendra paros dozė*
	Siūloma dozė

	Levodopa (mg)

	

	300 - 400
	Po 1 modifikuoto atpalaidavimo tabletę du kartus per parą

	
	

	500 - 600
	Po 1 modifikuoto atpalaidavimo tabletę tris kartus per parą

	
	

	700 - 800
	Iš viso 4 modifikuoto atpalaidavimo tabletės per 3 ar daugiau kartų

	
	

	900 - 1000
	Iš viso 5 modifikuoto atpalaidavimo tabletės per 3 ar daugiau kartų (pvz., 2 modifikuoto atpalaidavimo tabletės ryte, 2 modifikuoto atpalaidavimo tabletės per pietus ir 1 modifikuoto atpalaidavimo tabletė vėlai vakare)



*Apie dozavimo pokyčius, nenurodytus lentelėje, žr. “Dozavimas ir vartojimo metodas. Pradinė dozė - pacientams, gydomiems įprastais levodopos ir dekarboksilazės inhibitoriaus deriniais.

Pacientams, gydomiems vien tik levodopa

Levodopos negalima vartoti mažiausiai 8 valandas prieš pradedant gydyti SINEMET CR. Pacientams, sergantiems lengva arba vidutinio sunkumo ligos forma, pradinė rekomenduojama paros dozė yra 1 SINEMET CR tabletė du arba tris kartus per parą.

Titravimas
Atsižvelgiant į pradėto gydymo poveikį, dozę ir skyrimo intervalus galima didinti arba mažinti. Dauguma pacientų sėkmingai gydomi 2-8 SINEMET CR modifikuoto atpalaidavimo tabletėmis per parą, skiriant jas kas 4-12 valandų dieną. Buvo skirta ir didesnės dozės (iki 12 modifikuoto atpalaidavimo tablečių) bei trumpesniais intervalais (dažniau kaip kas 4 valandas), bet nerekomenduojama. 

Kai SINEMET CR yra skiriama dažniau kaip kas 4 valandas arba nevienodomis dozėmis, rekomenduojama mažesnę dozę vartoti dienos pabaigoje. Kai kuriems pacientams pirmoji rytinė dozė gali pradėti veikti iki 1 valandos vėliau negu įprasta SINEMET dozė.

Tarp dozių sureguliavimo rekomenduojamas mažiausiai 3 dienų intervalas.

Palaikymas
Kadangi Parkinsono liga yra progresuojanti, rekomenduojama periodiškai įvertinti gydomo paciento klinikinę būklę. Gali prireikti koreguoti SINEMET CR dozę.

Papildomas kitų antiparkinsoninių vaistinių preparatų skyrimas

Kartu su SINEMET CR gali būti skiriami anticholinerginiai vaistiniai preparatai, dopamino agonistai ir amantadinas. Papildomai paskyrus šių vaistinių preparatų jau gydant SINEMET CR, pastarojo dozę gali tekti koreguoti. 

Kai kuriems pacientams, kurių liga toli pažengusi ir kuriems reikia papildomo levodopos kiekio trumpai dienos metu, kartu su SINEMET CR galima papildomai skirti SINEMET 25/100 mg.

Gydymo nutraukimas
Pacientus, kuriems staiga būtina sumažinti SINEMET CR dozę arba nutraukti gydymą juo, reikia atidžiai stebėti, ypač jeigu jie vartoja neuroleptikų (žr. “Specialūs įspėjimai ir atsargumo priemonės”).

Pacientai, kuriems reikalinga bendra anestezija, SINEMET CR gali vartoti tiek ilgai, kiek leidžiama vartoti vaistinius preparatus per burną. Jeigu gydymas nutraukiamas laikinai, įprastinę dozę reikėtų skirti tuoj pat, kai tik pacientai vėl sugeba gerti vaistinius preparatus.

Vaikų populiacija
SINEMET CR saugumas ir veiksmingumas kūdikiams ir vaikams nėra ištirti, todėl nerekomenduojama skirti pacientams, jaunesniems kaip 18 metų.

Vartojimo metodas
Vartoti per burną. SINEMET CR nerekomenduojama smulkinti ir kramtyti. 

4.3.	Kontraindikacijos

· Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai.
· Neselektyvių monoaminoksidazės inhibitorių kartu su SINEMET CR neskiriama. Šių inhibitorių nebegalima vartoti mažiausiai dvi savaites prieš pradedant gydyti SINEMET CR. Kartu su SINEMET CR galima skirti gamintojo rekomenduojamą MAO inhibitoriaus, kuris selektyvus B tipo MAO (pvz., selegelino HCl), dozę (žr. 4.5 sk.).
· Uždaro kampo glaukoma.
· Kadangi levodopa gali suaktyvinti piktybinės melanomos augimą, SINEMET CR nerekomenduojama skirti pacientams, turintiems įtartinų nediagnozuotų odos pažeidimų arba sirgusiems melanoma.

4.4 	Specialūs įspėjimai ir atsargumo priemonės

Jeigu pacientai gydėsi vien tik levodopa, jos nebegalima vartoti mažiausiai 8 valandas prieš pradedant gydyti SINEMET CR (mažiausiai prieš 12 valandų, jei buvo skirta vien tik lėtai atsipalaiduojanti levodopa).

Pacientams, anksčiau gydytiems vien tik levodopa, gali pasireikšti diskinezijos, nes veikiant karbidopai daugiau levodopos pasiekia smegenis ir todėl susidaro daugiau dopamino. Dėl diskinezijų gali tekti sumažinti dozę.

Kaip ir levodopa, SINEMET CR gali sukelti nevalingus judesius ir psichikos sutrikimus. Manoma, jog šios reakcijos atsiranda dėl padidėjusio dopamino kiekio smegenyse vartojant levodopą. Todėl gali tekti sumažinti dozę. Atidžiai reikia stebėti pacientus, kuriems yra depresija su polinkiu į savižudybę. Atsargiau reikia gydyti pacientus, sirgusius ar sergančius psichozėmis. 

SINEMET CR atsargiau reikia skirti pacientams, sergantiems ūmine širdies ir kraujagyslių arba plaučių liga, bronchine astma, inkstų, kepenų ar endokrinine liga arba sirgusiems skrandžio opalige ir turėjusiems traukulius.

Atsargiai reikia skirti SINEMET CR pacientams, kuriems po miokardo infarkto išliko sinusinė, prieširdinė arba skilvelinė aritmija. Šiems pacientams paskyrus pradinę dozę ir ją koreguojant, reikia ypač atidžiai stebėti širdies darbą.

Pacientus, sergančius atviro kampo glaukoma, galima atsargiai gydyti SINEMET CR, tinkamai kontroliuojant akispūdį ir jo kitimą gydant.

Levodopa buvo susijusi su somnolencija ir staigiais miego priepuoliais. Labai retai buvo pranešta apie staigius miego priepuolius kasdienės veiklos metu, kai kada be suvokimo ar įspėjančių požymių. Pacientams reikia apie tai pasakyti ir patarti, kad gydydamiesi levodopa atsargiai vairuotų ar valdytų mechanizmus. Pacientai, kurie jau patyrė somnolencijos ir (arba) staigius miego priepuolius, turi susilaikyti nuo vairavimo ar mechanizmų valdymo. Be to, galima apsvarstyti, ar nevertėtų sumažinti dozę arba gydymą nutraukti.

Staiga nutraukus antiparkinsoninių vaistinių preparatų vartojimą, galimas simptomų kompleksas, panašus į piktybinį neuroleptinį sindromą: raumenų rigidiškumas, padidėjusi kūno temperatūra, pakitusi psichika ir padidėjusi serumo kreatinfosfokinazės koncentracija. Todėl pacientus, staiga visiškai arba laikinai nutraukiančius karbidopos ir levodopos derinių vartojimą, ypač jei jie vartoja neuroleptikus, būtina atidžiai stebėti.

SINEMET CR nerekomenduojamas vaistinių preparatų sukeltoms ekstrapiramidinėms reakcijoms gydyti. 

Ilgai gydant SINEMET CR, kaip ir levodopa, rekomenduojama periodinė kepenų, kraujodaros, širdies ir kraujagyslių bei inkstų funkcijos kontrolė.

Vaikų populiacija
Nėra nustatyta, kad saugu ir efektyvu SINEMET CR vartoti kūdikiams ir vaikams, todėl jo nerekomenduojama skirti pacientams, jaunesniems kaip 18 metų.

Melanoma. Epidemiologiniai tyrimai parodė, kad pacientams, sergantiems Parkinsono liga, yra didesnė (nuo 2 iki maždaug 6 kartų) melanomos išsivystymo rizika negu bendroje populiacijoje. Neaišku, ar stebėta padidėjusi rizika buvo dėl Parkinsono ligos ar dėl kitų priežasčių, pavyzdžiui, vaistinių preparatų, skirtų Parkinsono ligai gydyti.

Dėl aukščiau išvardintų priežasčių vartojant SINEMET CR bet kuriai indikacijai pacientams ir globėjams patariama dažnai ir reguliariai stebėti dėl melanomų išsivystymo. Geriausia būtų, kad periodiškai odą tirtų atitinkamai kvalifikuoti asmenys (pvz., dermatologai).

Dopamino reguliacijos sutrikimo sindromas (DRSS) yra piktnaudžiavimo vaistais sutrikimas, dėl kurio kai kurie karbidopa / levodopa gydomi pacientai pradeda vartoti per dideles preparato dozes. Prieš pradedant skirti gydymą pacientus ir jų globėjus reikia įspėti apie galimą DRSS pasireiškimo riziką (taip pat žr. 4.8 skyrių).

Impulsų kontrolės sutrikimai
Pacientus reikia reguliariai stebėti, ar neatsiranda  impulsų kontrolės sutrikimų. Pacientai ir jų globėjai turi žinoti, kad gydant dopamino agonistais ir (arba) kitais dopaminerginiais vaistiniais preparatais, gali pasireikšti impulsų kontrolės sutrikimų elgsenos simptomai, tokie kaip, patologinis potraukis azartiniams žaidimams, padidėjęs lytinis potraukis, pernelyg didelis seksualumas, neįveikiamas potraukis išlaidauti ar pirkti, persivalgymas ar neįveikiamas potraukis valgyti. Jeigu tokie simptomai išsivysto, gydymą rekomenduojama peržiūrėti.

4.5 	Sąveika su kitais vaistiniais preparatais ir kitokia sąveika

Kartu su SINEMET CR atsargiai turi būti skiriami:

Antihipertenziniai vaistiniai preparatai
Pacientams, vartojantiems antihipertenzinius vaistinius preparatus, pridėjus levodopos ir dekarboksilazės inhibitoriaus derinių, gali pasireikšti simptominė ortostatinė hipotenzija. Todėl, pradėjus gydyti SINEMET CR, gali prireikti pakoreguoti antihipertenzinių vaistinių preparatų dozę.

Antidepresantai
Retkarčiais buvo stebėtos šalutinės reakcijos, taip pat ir hipertenzija bei diskinezija, sukeltos kartu vartojant triciklinius antidepresantus ir karbidopos ir levodopos vaistinius preparatus.

Apie pacientus, vartojančius monoaminoksidazės inhibitorius, žr. 4.3 sk. .

Anticholinerginiai vaistiniai preparatai
Anticholinerginiai vaistiniai preparatai gali paveikti absorbciją ir tokiu būdu – paciento atsaką.

Kiti vaistiniai preparatai
Dopamino D2 receptorių antagonistai (pvz., fenotiazinai, butirofenonai ir risperidonas) ir izoniazidas gali sumažinti levodopos gydomąjį poveikį. Pranešama, kad teigiamą levodopos poveikį Parkinsono ligai mažina fenitoinas ir papaverinas. Pacientus, vartojančius šiuos vaistinius preparatus kartu su SINEMET CR, reikėtų atidžiai stebėti, nes gali sumažėti gydymo poveikis.

SINEMET CR vartoti kartu su dopaminą išsekinančiais vaistiniais preparatais (pvz., rezerpinu ir tetrabenazinu) ar kitais vaistiniais preparatais, kurie žinomai išsekina monoaminų atsargas, nerekomenduojama

Selegelino ir karbidopos ir levodopos skyrimas kartu gali sukelti rimtą ortostatinę hipotenziją, kurios nebūna vien tik nuo karbidopos ir levodopos (žr. 4.3 sk.).

Tyrimais nustatyta, kad sumažėja karbidopos ir (arba) levodopos bioprieinamumas kartu vartojant geležies sulfato ar geležies glukonato vaistinius preparatus.

4.6 	Vaisingumas, nėštumo ir žindymo laikotarpis

Nėštumas
Kaip SINEMET CR veikia nėščią moterį ir vaisių, nėra žinoma, bet tiek levodopa, tiek karbidopos ir levodopos deriniai yra sukėlę triušiams vidaus organų ir skeleto apsigimimus. Todėl vaisingo amžiaus moteriai SINEMET CR reikėtų skirti tik tada, kai pastojus, vartojamo vaistinio preparato nauda viršys galimą riziką.

Žindymas
Nežinoma, ar karbidopa išsiskiria su motinos pienu. Tyrime buvo pranešta apie vieną atvejį, kai levodopa išsiskyrė į Parkinsono liga sergančios ir žindančios motinos pieną. Atsižvelgiant į šio vaistinio preparato vartojimo motinai svarbą, reikia apsispręsti, ar nutraukti maitinimą krūtimi, ar nebevartoti SINEMET CR, nes dauguma vaistinių preparatų išsiskiria su motinos pienu ir galimos sunkios šalutinės reakcijos kūdikiams.

4.7 	Poveikis gebėjimui vairuoti ir valdyti mechanizmus

Įvairūs pacientai į vaistinį preparatą reaguoja nevienodai. Kai kurie šalutiniai reiškiniai, apie kuriuos pranešta vartojant SINEMET CR, gali paveikti kai kurių pacientų gebėjimą vairuoti ar valdyti mechanizmus (žr. 4.8 skyrių).

[bookmark: OLE_LINK1]Pacientai, gydomi levodopa ir patiriantys somnolencijos ir (arba) staigius miego priepuolius, turi susilaikyti nuo vairavimo ar užsiėmimo tokia veikla, kada jam pačiam ar kitiems dėl sumažėjusio budrumo galėtų kilti rimtos traumos ar mirties pavojus (pvz., valdyti mechanizmus) tol, kol tokie pasikartojantys priepuoliai ar somnolencija praeis (taip pat žr. 4.4 skyrių).

4.8 	Nepageidaujamas poveikis

Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (negali būti apskaičiuotas pagal turimus duomenis).

Atliekant kontroliuojamus klinikinius tyrimus, nustatyta, kad pacientams, turintiems vidutinio sunkumo ir sunkius motorinės funkcijos svyravimus, SINEMET CR nesukėlė šalutinių reiškinių, kurie būtų būdingi vien tik modifikuoto atpalaidavimo formai.

Dažniausiai pasireiškęs šalutinis efektas buvo diskinezija (patologinių nevalingų judesių forma), dažniau vartojant SINEMET CR negu SINEMET - dėl "off" laiko pakeitimo (SINEMET CR jį trumpino) "on" laiku (kartais lydymą diskinezijos).

Infekcijos ir infestacijos
Labai dažnas: šlapimo takų infekcijos.

Kiti taip pat dažnai stebėti šalutiniai reiškiniai (daugiau kaip 2%) buvo pykinimas, haliucinacijos, aptemusi sąmonė, galvos sukimasis, chorėja ir sausumas burnoje.

Šalutiniai reiškiniai, stebėti ne taip dažnai (1-2%), buvo nenormalūs sapnai, distonija, mieguistumas, nemiga, depresija, astenija, vėmimas ir anoreksija.

Kiti šalutiniai reiškiniai, stebėti per klinikinius tyrimus arba po to kai vaistinis preparatas jau buvo rinkoje:

Bendrieji sutrikimai ir vartojimo vietos pažeidimai: krūtinės skausmas, sinkopė.

Širdies sutrikimai: širdies plakimas.
Kraujagyslių sutrikimai: ortostatiniai reiškiniai, taip pat ir hipotenzijos epizodai.

Virškinimo trakto sutrikimai: vidurių užkietėjimas, viduriavimas, dispepsija, virškinimo trakto skausmas, patamsėjusios seilės.

Imuninės sistemos sutrikimai: angioneurozinė edema, dilgėlinė, niežėjimas.

Metabolizmo ir mitybos sutrikimai: kūno masės mažėjimas.

Nervų sistemos sutrikimai: piktybinis neuroleptinis sindromas (žr. “Atsargumo sąlygos”), parestezija, nuovargis, galvos skausmas, ekstrapiramidiniai ir judėjimo sutrikimai, kritimas, sutrikusi eisena, raumenų mėšlungis, "on-off" fenomenas.

Psichikos sutrikimai: sujaudinimas, nerimas, sumažėjęs proto aštrumas, dezorientacija,  padidėjęs libido, psichozės epizodai, pvz., manija ir paranoidinė ideacija.

Atrinktų nepageidaujamų reakcijų apibūdinimas
Dopamino reguliacijos sutrikimo sindromas (DRSS) yra piktnaudžiavimo vaistais sutrikimas, nustatytas kai kuriems karbidopa / levodopa gydomiems pacientams. Pacientams, kuriems pasireiškia šis sindromas, pastebimas impulsyvaus pobūdžio didesnių nei reikia motoriniams simptomams kontroliuoti dopaminerginių preparatų dozių vartojimas, dėl kurio kai kuriais atvejais gali pasireikšti sunkių diskinezijų (taip pat žr. 4.4 skyrių).

Impulsų kontrolės sutrikimai
Dopamino agonistais ir (arba) kitais dopaminerginiais vaistiniais preparatais, ir retai vaistiniais preparatais, kurių sudėtyje yra levodopos (įskaitant SINEMET CR), gydomiems pacientams gali pasireikšti impulsų kontrolės sutrikimų elgsenos simptomai, tokie kaip patologinis potraukis azartiniams žaidimams, padidėjęs lytinis potraukis, pernelyg didelis seksualumas, neįveikiamas potraukis išlaidauti ar pirkti, persivalgymas ar neįveikiamas potraukis valgyti (žr. 4.4 skyrių).

Kvėpavimo sistemos, krūtinės ląstos ir tarpuplaučio sutrikimai: dusulys.

Odos ir poodinio audinio sutrikimai: paraudimas, alopecija, bėrimas, patamsėjęs prakaitas.

Akių sutrikimai: miglotas matymas.

Inkstų ir šlapimo takų sutrikimai: patamsėjęs šlapimas.

Kiti šalutiniai reiškiniai, pasireiškę vartojant levodopą arba levodopos/karbidopos derinius ir potencialiai galintys tapti šalutiniais reiškiniais vartojant SINEMET CR, išvardinti žemiau:

Širdies sutrikimai: nereguliari širdies veikla.

Kraujagyslių sutrikimai: hipertenzija, flebitas.

Virškinimo trakto sutrikimai: kartumo jausmas, sialorėja, disfagija, bruksizmas, žagsulys, kraujavimas iš virškinimo trakto, meteorizmas, liežuvio deginimo jausmas, dvylikapirštės žarnos opa.

Kraujo ir limfinės sistemos sutrikimai: leukopenija, hemolizinė ir nehemolizinė anemija, trombocitopenija, agranulocitozė.

Nervų sistemos sutrikimai: ataksija, tirpimas, padidėjęs rankų tremoras, raumenų mėšlungis, blefarospazmas, trizmas, latentinio Hornerio sindromo paūmėjimas. Levodopa yra susijusi su somnolencija ir labai retai buvo susijusi su pernelyg didele somnolencija dienos metu ir staigiais miego priepuoliais.

Psichikos sutrikimai: euforija ir demencija, depresija su polinkiu į savižudybę.

Odos ir poodinio audinio sutrikimai: padidėjęs prakaitavimas.

Akių sutrikimai: diplopija, išsiplėtę vyzdžiai, okulogirinės krizės.

Inkstų ir šlapimo takų sutrikimai: šlapimo susilaikymas, šlapimo nelaikymas.

Lytinės sistemos sutrikimai: priapizmas.

Kiti: kūno masės padidėjimas, edema, silpnumas, apalpimas, balso prikimimas, diskomfortas, veido paraudimas, susierzinimas, sutrikusio kvėpavimo epizodai, piktybinė melanoma (žr. 4.3 skyrių), Henoch-Schönlein purpura.

Retkarčiais pasireiškė traukuliai, tačiau priežastinio ryšio su karbidopos ir levodopos derinio vartojimu nenustatyta. 

Tyrimai
Buvo stebėti pakitę šių laboratorinių tyrimų rezultatai: kreatinino, šlapimo rūgšties, šarminės fosfatazės, AST, ALT, laktatdehidrogenazės, bilirubino, liekamojo azoto bei Kumbso reakcijos.

Taip pat pranešta apie sumažėjusius hemoglobino koncentraciją, hamatokrito kiekį, padidėjusią gliukozės koncentraciją serume bei leukocitus, bakterijas ir kraują šlapime.

Karbidopos ir levodopos vaistiniai preparatai gali sukelti klaidingai teigiamą ketoninių kūnų reakcija, kai ketonurijai nustatyti naudojamos testinės juostelės. Ši reakcija nebus paveikta, kai šlapimo pavyzdžiai virinami. Kai gliukozurijai tirti naudojami gliukozės oksidaciniai metodai, gali būti klaidingai neigiami tyrimo rezultatai.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, tiesiogiai užpildę pranešimo formą internetu Tarnybos Vaistinių preparatų informacinėje sistemoje https://vapris.vvkt.lt/vvkt-web/public/nrvSpecialist arba užpildę Sveikatos priežiūros ar farmacijos specialisto pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?1399030386, ir atsiųsti elektroniniu paštu (adresu NepageidaujamaR@vvkt.lt).

4.9 	Perdozavimas

Ūminis SINEMET CR perdozavimas gydomas taip pat kaip ūminis levodopos perdozavimas; tačiau piridoksinas nėra efektyvus SINEMET CR veikimui šalinti.

Kadangi galimos aritmijos, būtina elektrokardiografinis tyrimas; jei reikia, skiriamas atitinkamas antiaritminis gydymas. Reikia pagalvoti, kad pacientas kartu su SINEMET CR galėjo vartoti ir kitus vaistinius preparatus. Iki dabar nėra patyrimo, ar, perdozavus vaistinį preparatą, tikslinga naudoti hemodializę.


5. 	FARMAKOLOGINĖS SAVYBĖS

5.1 	Farmakodinaminės savybės

[bookmark: OLE_LINK4][bookmark: OLE_LINK5]Farmakoterapinė grupė – antiparkinsoniniai vaistiniai preparatai, ATC kodas – N04B A02.

SINEMET CR yra karbidopos, MSD, aromatinės aminorūgšties dekarboksilazės inhibitoriaus, ir metabolinio dopamino pirmtako - levodopos, MSD, derinys, polimerų pagrindu pagaminta modifikuoto atpalaidavimo tabletė. Jis skirtas Parkinsono ligai ir sindromui gydyti. SINEMET CR ypač naudingas "off" laikui sutrumpinti pacientams, anksčiau gydytiems plačiai vartotu levodopos ir dekarboksilazės inhibitoriaus deriniu, kurio maksimali dozė sukeldavo prognozuojamas diskinezijas ir neprognozuojamus motorinės funkcijos svyravimus.

Pacientams, sergantiems Parkinsono liga ir gydytiems levodopos turinčiais vaistiniais preparatais, gali pasireikšti motorinės funkcijos svyravimai, vadinami "dozės pabaigos nepakankamumu", maksimalios dozės diskinezija, ir akinezija. Progresuojančiai motorinės funkcijos svyravimų formai arba "on-off" fenomenui būdinga neprognozuojami svyravimai nuo judrumo prie nejudrumo. Nors motorinės funkcijos svyravimų priežastys nėra visiškai aiškios, nustatyta, jog šie svyravimai gali susilpnėti gydant vaistiniais preparatais, užtikrinančiais pastovią levodopos koncentraciją plazmoje.

Levodopa smegenyse dekarboksilinama į dopaminą ir mažina Parkinsono ligos simptomus. Nepraeinanti pro hematoencefalinį barjerą karbidopa slopina tik ekstracerebralinį levodopos dekarboksilinimą, todėl daugiau levodopos, kuri vėliau virsta dopaminu, patenka į smegenis. Todėl nebūtina dažnai skirti dideles levodopos dozes. Mažesnė dozė susilpnina dopamino šalutinį poveikį virškinimo traktui bei širdies ir kraujagyslių sistemai, padeda jo išvengti, ypač sukelto ekstracerebraliniuose audiniuose susidariusio dopamino.

SINEMET CR pagamintas taip, kad aktyvūs ingredientai atsipalaiduoja per 4-6 valandas. Jį vartojant, mažiau svyruoja plazmos levodopos koncentracija, ir jos plazmoje maksimumas yra 60% mažesnis, negu vartojant įprastą SINEMET.

Atliekant klinikinius tyrimus, nustatyta, kad pacientams, kuriems yra motorinės funkcijos svyravimai, dėl SINEMET CR vartojimo sutrumpėja "off" laikas lyginant su vartojusiais SINEMET. Pagal pacientų ir gydytojų pateiktus bendro pagerėjimo ir "on-off" fenomeno kitimo per dieną duomenis, SINEMET CR pranašesnis už SINEMET. Pacientųų nuomone, nuo SINEMET CR labiau pagerėjo jų klinikinė būklė ir jie pasirinko pastarąjį, o ne SINEMET. Pacientams, kuriems nebuvo motorinės funkcijos svyravimų, esant toms pačioms sąlygoms, gydymo SINEMET CR ir SINEMET efektas buvo tas pats, tik SINEMET CR buvo vartojamas retesniais intervalais.

5.2 	Farmakokinetinės savybės

Levodopos metabolizmas
Levodopa iš virškinimo trakto rezorbuojasi greitai ir plačiai metabolizuojama. Nors susidaro daugiau negu 30 metabolitų, daugiausia levodopos virsta dopaminu, adrenalinu ir noradrenalinu, o galiausiai – dihidroksifenilaceto rūgštimi, homovaniline rūgštimi ir vanilmandeline rūgštimi. 3-0-metildopos atsiranda plazmoje ir smegenų skystyje. Ar tai svarbu, nežinoma.

Kai Parkinsono liga sergantys pacientai pavartojo radioaktyviai pažymėtosios levodopos dozę, 80‑90% metabolitų šlapime buvo fenilkarboksirūgštys, o daugiausia homovanilinės rūgšties. Po 24 valandų 1-2% radioaktyviai žymėtų levodopos komponentų šlapime buvo dopamino ir mažiau kaip 1% – adrenalino, noradrenalino ir nepakitusios levodopos pavidalu. Su plazmos baltymais jungiasi mažiau kaip 6% levodopos.

Karbidopos metabolizmas
Kai Parkinsono liga sergantys pacientai pavartojo radioaktyviai pažymėtosios karbidopos dozę, maždaug po vienodą dalį karbidopos išsiskyrė su šlapimu ir išmatomis. Karbidopa iš dalies metabolizuojama.
Daugiausia nepakitusio vaistinio preparato išsiskiria su šlapimu per 7 valandas ir sudaro 35% visų radioaktyviai žymėtų karbidopos komponentų šlapime. Vėliau nustatyta tik skirtingų metabolitų ir nebuvo jokių junginių.

SINEMET CR farmakokinetika
Buvo tirta jaunų ir pagyvenusių sveikų savanorių SINEMET CR farmakokinetika. Didžiausia levodopos koncentracija plazmoje, pavartojus SINEMET CR, susidarė vidutiniškai per 2 val., lyginant su 0,75 val. pavartojus SINEMET.

Didžiausia karbidopos koncentracija, pavartojus SINEMET CR, susidarė vidutiniškai per 3,5 val., o pavartojus SINEMET – per 2 val. Didžiausia karbidopos koncentracija plazmoje buvo apie 50% mažesnė pavartojus SINEMET CR negu pavartojus SINEMET. Karbidopos biologinis prieinamumas, pavartojus SINEMET CR, buvo maždaug 55% nuo SINEMET karbidopos biologinio prieinamumo.

Levodopos rezorbcija in vivo, pavartojus SINEMET CR, truko nuo 4 val. iki 6 val. Šiuose tyrimuose levodopos koncentracijos plazmoje svyravimo ribos buvo siauresnės negu pavartojus SINEMET. Kadangi levodopos biologinis prieinamumas, pavartojus SINEMET CR, yra maždaug 70% nuo SINEMET levodopos biologinio prieinamumo, pailginto atsipalaidavimo levodopos paros dozė paprastai būna didesnė negu vartojant įprastas formas. Neįrodyta, kad sudedamosios SINEMET CR dalys atsipalaiduoja greitai ir nekontroliuojamai.

Nežinoma, ar rezorbcijai turi įtakos (ir kokios) baltyminė dieta. Biologinį prieinamumą gali veikti vaistiniai preparatai, reguliuojantys virškinimo trakto motoriką.

5.3 	Ikiklinikinių saugumo tyrimų duomenys

Papildomos susijusios informacijos nėra.


6. 	FARMACINĖ INFORMACIJA

6.1 	Pagalbinių medžiagų sąrašas

Hidroksipropilceliuliozė
Magnio stearatas 
Hipromeliozė
Indigokarminas (E132)
Alura raudonasis AC AL (E129)

6.2 	Nesuderinamumas

Duomenys nebūtini. 

6.3 	Tinkamumo laikas

2 metai.

6.4 	Specialios laikymo sąlygos

Šiam vaistiniam preparatui specialių laikymo sąlygų nereikia.

6.5 	Talpyklės pobūdis ir jos turinys

DTPE buteliukas, kuriame yra 30 arba 100 modifikuoto atpalaidavimo tablečių.
Gali būti tiekiamos ne visų dydžių pakuotės.

6.6 	Specialūs reikalavimai atliekoms tvarkyti

Specialių reikalavimų nėra.


7. REGISTRUOTOJAS

N.V. Organon 
Kloosterstraat 6 
5349 AB Oss 
Nyderlandai


8. 	REGISTRACIJOS PAŽYMĖJIMO NUMERIS (-IAI)

N30 – LT/1/93/0358/004
N100 – LT/1/93/0358/005


9. 	REGISTRAVIMO / PERREGISTRAVIMO DATA

Registravimo data 1994 m. gruodžio 30 d.
Paskutinio perregistravimo data 2007 m. spalio 30 d.


10. 	TEKSTO PERŽIŪROS DATA

2023 m. spalio 5 d. m.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt.
























II PRIEDAS

REGISTRACIJOS SĄLYGOS

A. GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B. TIEKIMO IR VARTOJIMO SĄLYGOS AR APRIBOJIMAI



A. GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai) 

Merck Sharp & Dohme B.V.
Waarderweg 39
2031 BN Haarlem
Nyderlandai


B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.



























III PRIEDAS

[bookmark: _Toc129243135][bookmark: _Toc129243260]ŽENKLINIMAS IR PAKUOTĖS LAPELIS




























A. ŽENKLINIMAS

INFORMACIJA ANT IŠORINĖS PAKUOTĖS 

KARTONO DĖŽUTĖ


1.	VAISTINIO PREPARATO PAVADINIMAS

SINEMET CR 50/200 mg modifikuoto atpalaidavimo tabletės
karbidopa / levodopa


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Vienoje tabletėje yra 50 mg karbidopos (karbidopos hidrato pavidalu) ir 200 mg levodopos.


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

30 modifikuoto atpalaidavimo tablečių
100 modifikuoto atpalaidavimo tablečių


5.	VARTOJIMO METODAS IR BŪDAS (-AI)

Vartoti per burną.
Prieš vartojimą perskaitykite pakuotės lapelį 


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP {mm-MMMM}


9.	SPECIALIOS LAIKYMO SĄLYGOS


10. 	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

N.V. Organon 
Kloosterstraat 6 
5349 AB Oss 
Nyderlandai


12.	REGISTRACIJOS PAŽYMĖJIMO NUMERIS (-IAI)

N30 – LT/1/93/0358/004
N100 – LT/1/93/0358/005


13.	SERIJOS NUMERIS

Lot


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

SINEMET CR


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC {numeris}
SN {numeris}
NN {numeris}



MINIMALI INFORMACIJA ANT MAŽŲ VIDINIŲ PAKUOČIŲ

BUTELIUKAS


1.	VAISTINIO PREPARATO PAVADINIMAS IR VARTOJIMO BŪDAS

SINEMET CR 50/200 mg modifikuoto atpalaidavimo tabletės
karbidopa / levodopa

Vartoti per burną.


2.	VARTOJIMO METODAS

Prieš vartojimą perskaitykite pakuotės lapelį


3.	TINKAMUMO LAIKAS

EXP {mm-MMMM}


4.	SERIJOS NUMERIS

Lot


5.	KIEKIS (MASĖ, TŪRIS ARBA VIENETAI)

30 modifikuoto atpalaidavimo tablečių
100 modifikuoto atpalaidavimo tablečių


 6.	KITA

Organon




























B. PAKUOTĖS LAPELIS

Pakuotės lapelis: informacija vartotojui

SINEMET CR 50/200 mg modifikuoto atpalaidavimo tabletės
karbidopa / levodopa

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.

Neišmeskite šio lapelio, nes vėl gali prireikti jį perskaityti.
Jeigu kiltų daugiau klausimų, kreipkitės į gydytoją arba vaistininką.
Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?

1.	Kas yra SINEMET CR ir kam jis vartojamas
2.	Kas žinotina prieš vartojant SINEMET CR
3.	Kaip vartoti SINEMET CR
4.	Galimas šalutinis poveikis
5.	Kaip laikyti SINEMET CR
6.	Pakuotės turinys ir kita informacija


1.	Kas yra SINEMET CR ir kam jis vartojamas

SINEMET CR yra karbidopos, aromatinės aminorūgšties dekarboksilazės inhibitoriaus, ir levodopos, metabolinio dopamino pirmtako, derinys modifikuoto atpalaidavimo tabletėje. Jis gydo Parkinsono ligos simptomus.

Gydytojas SINEMET CR Jums paskyrė Parkinsono ligos simptomams gydyti.

Parkinsono liga yra lėtinis sutrikimas, kuriam būdingi lėti ir netvirti judesiai, raumenų sustandėjimas ir drebulys. Negydoma, Parkinsono liga gali apsunkinti įprastą kasdieninę veiklą.

Kaip SINEMET CR gydo Parkinsono ligą?

SINEMET CR modifikuoto atpalaidavimo tabletės padarytos taip, kad lėtai atpalaiduotų dvi veikliąsias medžiagas - levodopą ir karbidopą.

Galvojama, kad Parkinsono ligos simptomus sukelia natūraliai susidarančio cheminio junginio, kurį gamina tam tikros smegenų lastelės, dopamino stoka. Dopaminas perduoda signalus tam tikrose smegenų srityse, kontroliuojančiose raumenų judėjimą. Judėti sunku tampa tada, kai gaminama per mažai dopamino.

Levodopa papildo dopamino kiekį smegenyse, o karbidopa užtikrina, kad pakankamai levodopos patektų į smegenis ten, kur jos reikia. Daugeliui pacientų tai sumažina Parkinsono ligos simptomus. Modifikuoto atpalaidavimo tabletės forma palaiko levodopos kiekį organizme kiek įmanoma tolygų.


2.	Kas žinotina prieš vartojant SINEMET CR

SINEMET CR vartoti draudžiama:
jeigu yra alergija veikliajai arba bet kuriai pagalbinei šio vaisto medžiagai (jos išvardytos 6 skyriuje);
-	jeigu turite kokį nors įtartiną odos pažeidimą (apgamų), kurio neištyrė gydytojas, arba kada nors turėjote odos vėžį,
-	jeigu gydėtės nuo depresijos MAO inhibitoriais vadinamais vaistais,
-	jeigu sergate uždaro kampo glaukoma.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti SINEMET CR.
Gydymo SINEMET CR metu specialių atsargumo priemonių reikia vairuojant ar valdant mechanizmus. Jeigu patiriate somnolencijos (pernelyg didelio mieguistumo) ir staigius miego priepuolius, susilaikykite nuo vairavimo ar mechanizmų valdymo bei susisiekite su savo gydytoju.

Pasakykite gydytojui, jeigu Jūs arba Jūsų šeimos narys ar globėjas pastebite, kad Jums atsirado į piktnaudžiavimą vaistais panašių simptomų, dėl kurių jaučiate potraukį didelių SINEMET CR ar kitų Parkinsono ligai gydyti skiriamų vaistų dozių vartojimui.

Pasakykite savo gydytojui, jeigu Jūs, Jūsų šeimos nariai ar globėjas pastebėtų, kad Jums atsirado paskatos ar potraukis neįprastai elgtis arba Jūs nebegalite atsispirti impulsui, paskatai ar pagundai atlikti tam tikrus veiksmus, kurie galėtų Jums ar kitiems žmonėms pakenkti. Šie poelgiai vadinami impulsų kontrolės sutrikimais ir yra, pvz., priklausomybė nuo azartinių žaidimų, neįveikiamas potraukis valgyti ar išlaidauti, padidėjęs lytinis potraukis arba seksualinių minčių ar jausmų sustiprėjimas. Gydytojui gali reikėti Jūsų gydymą peržiūrėti.

Ką reikia pasakyti gydytojui prieš pradedant vartoti SINEMET CR?
Gydytojui papasakokite apie visas medicinines problemas, kurias turite arba turėjote, taip pat ir apie alergiją; depresiją bei psichikos sutrikimus; plaučių, inkstų, kepenų arba hormonines problemas; opaligę; traukulius ar glaukomą.

Pasakykite gydytojui, jei anksčiau gydėtės levodopa.

Vaikams ir paaugliams
Jaunesniems kaip 18 metų pacientams SINEMET CR skirti nerekomenduojama.

Kiti vaistai ir SINEMET CR 
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Nors paprastai SINEMET CR gali būti skiriamas kartu su kitais vaistais, yra išimčių. Gydytojas gali Jus perspėti, kad kartu nevartotumėte tam tikrų vaistų psichinėms būklėms arba depresijai, tuberkuliozei, padidėjusiam kraujospūdžiui, raumenų spazmams, traukuliams ar kitoms ligoms, susijusioms su nevalingais judesiais, gydyti.

Gydytojas arba vaistininkas turi pilnesnį sąrašą vaistų, kurių reikia vengti vartojant SINEMET CR. Pasakykite gydytojui apie visus vaistus, kuriuos vartojate arba ketinate vartoti, taip ir tuos, kuriuos įsigijote be recepto.

Nėštumas, žindymo laikotarpis ir vaisingumas
Nežinoma, kokį poveikį nėštumui gali turėti SINEMET CR taip pat ar jis išsiskiria su motinos pienu. Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasakykite gydytojui, kuris padės palyginti vaisto naudą ir galimą riziką bei apsispręsti.

Vairavimas ir mechanizmų valdymas
Įvairiems pacientams reakcija į vaistą gali būti skirtinga. Kai kurie šalutiniai reiškiniai, apie kuriuos pranešta vartojant SINEMET CR, gali paveikti kai kurių pacientų gebėjimą vairuoti arba valdyti mechanizmus (žr. “Galimas šalutinis poveikis”).

SINEMET CR gali sukelti somnolenciją (pernelyg didelį mieguistumą) ir staigius miego priepuolius, todėl Jūs turite susilaikyti nuo vairavimo ar užsiėmimo tokia veikla, kada Jums pačiam ar kitiems dėl sumažėjusio budrumo galėtų kilti rimtos traumos ar mirties pavojus (pvz., valdyti mechanizmus) tol, kol tokie pasikartojantys priepuoliai ar somnolencija praeis.


3. Kaip vartoti SINEMET CR

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

SINEMET CR dozės yra įvairios, ir gydytojas parinks tinkamiausią Jums, atitinkamai ligos sunkumui bei tai, kaip Jūs reaguosite į gydymą.

Kad išsaugotumėte modifikuoto atpalaidavimo savybes, modifikuoto atpalaidavimo tablečių nekramtyti ir netrupinti.

Kad poveikis būtų geriausias, vartokite SINEMET CR kasdien. Svarbu kruopščiai laikytis gydytojo nurodymų kiek ir kaip dažnai SINEMET CR vartoti. Nedelsiant praneškite gydytojui apie bet kokius Jūsų būklės pasikeitimus, pavyzdžiui, pykinimą arba nenormalius judesius, nes dėl to gali reikėti pakoreguoti Jūsų gydymą.

Nenutraukite vaisto vartojimo staiga, nebent taip patartų gydytojas.

Ką daryti pavartojus per didelę SINEMET CR dozę
Išgėrę per didelę vaisto dozę, nedelsdami kreipkitės į gydytoją, kad kuo greičiau Jums būtų suteikta medicinos pagalba.

Pamiršus pavartoti SINEMET CR
Stenkitės SINEMET CR vartoti kaip paskirta. Tačiau jei vieną dozę praleidote, išgerkite ją tuoj pat kai prisiminėte. Bet jei jau beveik atėjo laikas kitai tabletei, praleistosios nebegerkite, tiesiog toliau vartokite įprastu režimu. Negalima vartoti dvigubos dozės norint kompensuoti praleistą dozę.

Nustojus vartoti SINEMET CR
Nepasitarę su gydytoju, nenutraukite vartoti SINEMET CR arba nesumažinkite jo dozės. Gali atsirasti simptomų grupė, taip pat ir raumenų sustandėjimas, karščiavimas bei proto veiklos pakitimai.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
Paprastai SINEMET CR toleruojamas gerai. 

Dažniausiai pasitaiko šie šalutiniai reiškiniai: nenormalūs judesiai (kurie gali būti panašūs į Jūsų Parkinsono ligos požymius arba nebūti panašūs), pykinimas, haliucinacijos, aptemusi sąmonė, galvos svaigimas ir burnos sausumas.

Šlapimo takų infekcijos
Labai dažnas: šlapimo takų infekcijos.

Galimi ir kitokie šalutiniai reiškiniai, pavyzdžiui, nenormalūs sapnai ar sunkus miegas, protinės veiklos pakitimai, depresija, silpnumas, somnolencija (pernelyg didelis mieguistumas), staigūs miego priepuoliai, vėmimas, apetito praradimas, padidėjęs lytinis potraukis, paraudimas, plaukų netekimas, alpimas bei šlapimo, prakaito ir (arba) seilių spalvos pokyčiai, liguistas potraukis lošimui ir melanoma.

Gali būti padidėjusio jautrumo reakcijos, pavyzdžiui dilgėlinė, niežėjimas, bėrimas bei veido, lūpų, liežuvio ir (arba) gerklės patinimas, dėl kurio gali būti sunku kvėpuoti arba nuryti. Jei pasireiškia tokie požymiai, nedelsiant kreipkitės į gydytoją.

Gydytojas ar vaistininkas daugiau žino apie nepageidaujamą poveikį. Kai kurie gali būti rimti. Jei Jums atsiranda kokie nors neįprasti požymiai, nedelsdami praneškite savo gydytojui arba kreipkitės pagalbos į medikus.

Jums gali pasireikšti toks šalutinis poveikis:
· potraukis vartoti dideles SINEMET CR dozes, kurios viršija motoriniams ligos simptomams kontroliuoti reikalingas dozes, tai vadinama dopamino reguliacijos sutrikimo sindromu. Kai kuriems pacientams pavartojus dideles SINEMET CR dozes pasireiškia stiprių nenormalių nevalingų judesių (diskinezijų), nuotaikų kaita ar kitų šalutinių reiškinių;
· negalėjimas atsispirti impulsui atlikti tam tikrus veiksmus, kurie galėtų Jums pakenkti. Tai galėtų būti:
· stiprus potraukis daug lošti, nepaisant rimtų pasekmių sau ar šeimai;
· Jums pačiam ar kitiems didelį susirūpinimą keliantis lytinio domėjimosi ar elgsenos pakitimas arba sustiprėjimas, pavyzdžiui, padidėjęs lytinis potraukis;
· nesuvaldomas bereikalingas apsipirkinėjimas ar išlaidavimas;
· persivalgymas (didelio maisto kiekio suvalgymas per trumpą laiką) arba neįveikiamas potraukis valgyti (valgymas daugiau nei įprastai ir daugiau, nei reikėtų alkiui numalšinti).

Pastebėję bet kurį iš paminėtų elgsenos pokyčių, pasakykite savo gydytojui ir aptarkite su juo, kaip šiuos simptomus suvaldyti ar sumažinti.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.	Kaip laikyti SINEMET CR

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant kartono dėžutės ir buteliuko po „EXP“ nurodytam tinkamumo laikui pasibaigus, šio vaisto vartoti negalima. Pirmieji du skaitmenys rodo mėnesį, paskutinieji keturi – metus. Vaistas tinka vartoti iki paskutinės nurodyto mėnesio dienos.
Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

SINEMET CR sudėtis
-	Veikliosios medžiagos yra karbidopa ir levodopa. Vienoje modifikuoto atpalaidavimo tabletėje yra 50 mg karbidopos (karbidopos hidrato pavidalu) ir 200 mg levodopos.
· Pagalbinės medžiagos yra hidroksipropilceliuliozė, magnio stearatas, hipromeliozė,  indigokarminas (E132), alura raudonasis AC AL (E129).

SINEMET CR išvaizda ir kiekis pakuotėje
SINEMET CR yra švelniai violetinio atspalvio, smulkiai taškuotos, ovalios tabletės, kurių viena pusė lygi, o kitoje pusėje išraižyta “521”. Vaistas tiekiamas DTPE buteliukais, kuriuose yra 30 arba 100 modifikuoto atpalaidavimo tablečių.
Gali būti tiekiamos ne visų dydžių pakuotės.

Registruotojas ir gamintojas

	Registruotojas
N.V. Organon 
Kloosterstraat 6 
5349 AB Oss 
Nyderlandai

	Gamintojas
Merck Sharp & Dohme B.V.
Waarderweg 39
2031 BN Haarlem
Nyderlandai



Jeigu apie šį vaistą norite sužinoti daugiau, kreipkitės į vietinį registruotojo atstovą:

Organon Pharma B.V. Lithuania atstovybė
Tel.: +370 52041693
dpoc.lithuania@organon.com

Šis pakuotės lapelis paskutinį kartą peržiūrėtas 2023-10-05.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

